A kötelező tárolófeltöltési célértékekre vonatkozóan javasolt szabályok egy, a tárolás kihasználásáról korábban benyújtott javaslathoz kapcsolódnak, amely a megújuló gázok, a földgázok és a hidrogén belső piacairól szóló rendeletre irányuló, 2021. december 15-i bizottsági javaslat 67. cikkében szerepelt. Az említett cikk egy új 7b. cikk beillesztését javasolta az (EU) 2017/1938 rendeletbe, amely arra ösztönözné a tagállamokat, hogy a tároláshoz kapcsolódó intézkedéseket fogadjanak el az ellátásbiztonság fokozása érdekében, de amely nem vezetett volna be tárolási kötelezettséget. Mivel azonban a geopolitikai helyzet 2021 decembere óta jelentősen megváltozott, az ellátás biztonságát garantáló megerősített intézkedések létfontosságúvá váltak. A Bizottság a gázkoordinációs csoporttal együttműködve célzott kockázatelemzést végzett, amelyből az derült ki, hogy sürgőssé vált a szigorúbb szabályok bevezetése az uniós tárolólétesítmények jobb kihasználásának biztosítása érdekében.

c) A javaslat célkitűzései

–A gázárakban a nyári és téli időszak között mutatkozó különbség elég jelentős ahhoz, hogy vonzó lehetőség legyen a gáz tárolókban való készletezése. A jelenlegi geopolitikai fejlemények és a magas energiaárak fényében a nyári/téli árkülönbözetre vonatkozó előzetes becslések nem megbízhatók. A helyzet különösen problematikussá válhat a következő tél előtt, mivel elképzelhető, hogy az árak nyáron magasabbak lesznek, mint télen. Ez várhatóan olyan helyzetet eredményez, amikor a tárolás nem vonzó a piaci szereplők számára, és a feltöltést állami beavatkozásokkal kell biztosítani, ideértve a tárolókapacitások kihasználását ösztönző pénzügyi támogatást is.

A nemzetközi feszültségek rávilágítottak arra, hogy a harmadik országoktól való függetlenség növelése érdekében itt az ideje haladást elérni a tervek és fellépések terén. A zöld átállás felgyorsítása elősegíti a kibocsátások és az importált fosszilis tüzelőanyagoktól való függőség csökkentését, illetve védelmet nyújt az áremelkedésekkel szemben. A jelenlegi geopolitikai helyzet azonban további rövid távú intézkedéseket tesz szükségessé az energiapiaci egyensúlyhiány kezelése és az elkövetkező évek ellátásbiztonsága érdekében. Mivel a vezetékes gázellátásban bármikor fennakadások fordulhatnak elő, szükség van olyan intézkedésekre, amelyek garanciákat vezetnek be az uniós tárolólétesítmények feltöltési szintjére vonatkozóan. A kellő mértékben feltöltött tárolólétesítmények hozzájárulnak a biztonságosabb gázellátáshoz 2022–2023 telén.

A kezdeményezés megfelel az arányosság elvének. Tekintettel a példa nélküli geopolitikai helyzetre, valamint arra, hogy gázellátási zavarok esetén jelentős veszély fenyegetné a fogyasztókat és az uniós gazdaságot is, egyértelműen összehangolt és sürgős fellépésre van szükség. A sürgősség ellenére a javaslat figyelembe veszi, hogy a tagállamoknak időre lesz szükségük a tárolók feltöltését biztosító intézkedések meghozatalához. A javaslat ezért fokozatos bevezetési mechanizmust ír elő, azaz olyan szabályokat, amelyek 2022-ben kevésbé szigorúak, mint a következő években (pl. alacsonyabb feltöltési célérték, kevesebb köztes célérték, a Bizottság kötelezettsége, hogy a jogérvényesítés során vegye figyelembe az alkalmazásra rendelkezésre álló korlátozott időt). A javaslat tehát nem lépi túl a célkitűzéseinek megvalósításához szükséges mértéket. A javasolt intézkedések arányosnak tekinthetők, és a lehető legnagyobb mértékben a meglévő koncepciókra épülnek. A szolidaritási intézkedések támogatása és a tárolás kötelezővé tétele hatékonyan biztosítja az ellátásbiztonsági kockázatok regionális szintű minimalizálását. A szükséges feltöltési szintek megválasztását a jogalkotó gondosan mérlegelte. A kérdést a gázkoordinációs csoport keretében megvitatta az érdekelt felekkel, majd intenzív konzultációkat folytatott róla az ágazati szakértőkkel és a tagállamokkal. E konzultációk alapján a javasolt 90 %-os feltöltési arány szükséges és megfelelő szint annak biztosításához, hogy súlyos ellátási zavarok esetén is anélkül lehessen szavatolni a téli ellátásbiztonságot, hogy az túlzott terhet róna a tagállamokra, az energiavállalatokra vagy a polgárokra.

Ez a javaslat az (EU) 2017/1938 rendeletet módosítja, amelynek jogalapja az Európai Unió működéséről szóló szerződés 194. cikkének (2) bekezdése. Módosítja továbbá a 715/2009/EK rendeletet is, melynek jogalapja – mivel az Európai Unió működéséről szóló szerződés akkor még nem volt hatályban – az Európai Közösséget létrehozó szerződés 95. cikke volt, amely jelenleg az Európai Unió működéséről szóló szerződés 114. cikke. A javaslat az Európai Unió működéséről szóló szerződés 194. cikkének (2) bekezdésén alapul.

A közelmúlt geopolitikai fejleményeinek nyomán a Bizottság 2022 márciusában közzétette a „REPowerEU: Közös európai fellépés a megfizethetőbb, biztonságosabb és fenntarthatóbb energiáért” című közleményt. A REPowerEU közlemény jelezte, hogy a Bizottság jogalkotási javaslatot készül előterjeszteni azzal a céllal, hogy a következő téltől évről évre biztosítsa a megfelelő tárolási szintet. A közlemény nemcsak azt hangsúlyozta, hogy sürgősen gondoskodni kell az uniós tárolólétesítmények feltöltéséről, hanem azt is egyértelművé tette, hogy állami támogatást is lehet nyújtani a tárolók feltöltésének pénzügyi támogatása céljából.

2021 októberében az Európai Bizottság közleményt terjesztett elő az emelkedő energiaárak hatásának enyhítését célzó intézkedések bevezetéséről és támogatásáról. A közlemény olyan intézkedéseket is tartalmaz, amelyek a megfizethető energia és a megfelelő tárolási szintek biztosítása révén kívánják ellenállóbbá tenni az EU-t a jövőbeli sokkhatásokkal szemben.

Az e javaslatban szereplő, a tárolók feltöltésére vonatkozó rendelkezéseket a tervek szerint a lehető leghamarabb el kell fogadni, hogy hatékonyságuk még a 2022. októberében kezdődő fűtési idény előtt megmutatkozzon. E szabályokat egy későbbi szakaszban könnyen be lehetne építeni a megújuló gázok, a földgázok és a hidrogén belső piacairól szóló rendeletbe.

A megújuló gázok, a földgázok és a hidrogén belső piacairól szóló, 2021. december 15-i rendeletjavaslat 67. cikke és a jelen javaslat közötti jogi ellentmondások elkerülése érdekében a most javasolt rendelet csak addig lenne érvényes, amíg a megújuló gázok, a földgázok és a hidrogén belső piacairól szóló, 2021. december 15-i bizottsági javaslat alapján elfogadandó átdolgozott (EU) európai parlamenti és tanácsi rendelet hatályba nem lép.

Az intézkedés lehetővé teszi egyes különösen kiszolgáltatott fogyasztók támogatását, különös tekintettel azokra, akik már most is energiaszegénységben szenvednek.

A Bizottság 2022. március 8-án tette közzé COM(2022) 108 final számú, „REPowerEU: Közös európai fellépés a megfizethetőbb, biztonságosabb és fenntarthatóbb energiáért” című közleményét, amely felvázolta a tárolók feltöltésére vonatkozó intézkedések tekintetében a jelenlegi javaslat tartalmi részét, és amely alapján megkezdődhetett a konzultáció az érdekelt felekkel a javasolt intézkedésekről. E dokumentum alapján valamennyi érintettnek – köztük a hatóságoknak, az érdekelt feleknek és a polgároknak is – lehetősége nyílt arra, hogy a közleményben felvázolt bizottsági jogalkotási megközelítéssel kapcsolatban észrevételeket tegyen.

A 2. cikk (1) bekezdése a tárolásirendszer-üzemeltetők tanúsításáról szóló új 3a. cikket illeszt be a rendeletbe, amelynek értelmében a tagállamok kötelesek elvégezni a tárolásirendszer-üzemeltetőket birtokoló valamennyi vállalkozás tanúsítását, beleértve a szállításirendszer-üzemeltetőket is, így biztosítva azt, hogy a tárolásirendszer-üzemeltető tulajdonosa ne veszélyeztethesse az energiaellátás biztonságát az Unióban vagy bármely tagállamban.

–6c. cikk: ez a rendelkezés tehermegosztási mechanizmust vezet be, mivel bár nem minden tagállam rendelkezik tárolólétesítményekkel a saját területén, a garantáltan magas feltöltési szint valamennyi szereplő számára előnyös lesz az ellátásbiztonsági kockázatokkal szembeni garanciák és a téli árcsökkentő hatások tekintetében.

–6a. cikk: ez az új rendelkezés előírja a tagállamok számára, hogy biztosítaniuk kell, hogy a területükön található tárolási infrastruktúrák elvben minden év november 1-jéig tagállami szintű kapacitásuk legalább 90 %-áig fel legyenek töltve, minden tagállam esetében februárra, májusra, júliusra és szeptemberre köztes célértékeket tűzve ki. 2022-re alacsonyabb célérték és eltérő feltöltési ütemterv alkalmazandó, figyelemmel arra, hogy a tagállamoknak korlátozott idő áll rendelkezésre a rendelet végrehajtására. A Bizottság feladata biztosítani azt, hogy a köztes célértékek nemteljesítése esetén is teljesüljenek a feltöltési célértékek.

Az 1. cikk (1) bekezdése fogalommeghatározásokat illeszt be az (EU) 2017/1938 rendelet 2. cikkébe, meghatározva a „feltöltési ütemterv”, a „feltöltési célérték”, a „stratégiai tárolás” és a „stratégiai készlet” fogalmait.

(4)Az (EU) 2017/1938 európai parlamenti és tanácsi rendelet szolidaritási mechanizmusokat vezetett be azoknak a rendkívüli helyzeteknek a kezelésére, amelyekben egy adott tagállamban a szolidaritási alapon védett felhasználók ellátása alapvető szükséglet és szükségszerű prioritás. Uniós vészhelyzet esetén azonnali válaszintézkedéssel kell biztosítani, hogy a tagállamok fokozott védelmet tudjanak nyújtani a fogyasztóknak.

(1)Jóllehet a múltban is előfordult a gázellátás rövid távú megszakadása, a jelenlegi helyzetet számos tényező megkülönbözteti a korábbi ellátásbiztonsági válságoktól. Az ukrajnai fegyveres konfliktus 2022 februárja óta bekövetkezett eszkalálódása példátlan áremelkedéseket eredményezett. Ezek az áremelkedések várhatóan alapvetően megváltoztatják az uniós gáztárolók feltöltéséhez kapcsolódó ösztönzők jellegét. A jelenlegi geopolitikai helyzetben többé nem zárhatók ki a földgázellátás további zavarai. Ez súlyos károkat okozhat a háztartásoknak és az Unió gazdaságának, hiszen az Unió továbbra is jelentős mértékben függ a konfliktus által potenciálisan érintett külső gázforrásoktól.

(10)Mindezek mellett előfordulhat, hogy a tagállamok uniós szintű vészhelyzet esetén, azaz rendkívüli gázhiány alkalmával nem tudják teljesíteni a feltöltési célértékeket. A feltöltési célértéket ezért nem kell alkalmazni, amennyiben és ameddig a Bizottság az (EU) 2017/1938 rendelet 12. cikke szerint uniós vagy regionális vészhelyzetet hirdetett ki.

(11)Az illetékes hatóságoknak folyamatosan nyomon kell követniük a földfelszín alatti tárolólétesítmények feltöltését annak biztosítása céljából, hogy a nemzeti feltöltési ütemterv teljesüljön. A nemzeti feltöltési ütemtervek két százalékpontos lehetséges mozgástérrel kerülnek meghatározásra. Ha egy tagállam feltöltési szintje több mint 2 százalékponttal elmarad a feltöltési ütemtervben megjelölt célértéktől, az illetékes hatóságok haladéktalanul hatékony intézkedéseket hoznak a feltöltési szint növelésére. A tagállamok értesítik a Bizottságot és a gázkoordinációs csoportot ezen intézkedésekről.

(12)A feltöltési ütemtervtől való lényeges és tartós eltérés veszélyeztetheti azon megfelelő tárolási szintek elérését, amelyek a szolidaritás szellemében garantálják az uniós ellátás biztonságát. Ezért az ilyen lényeges és tartós eltérések esetén a Bizottságot fel kell hatalmazni arra, hogy hatékony intézkedéseket hozhasson a fel nem töltött tárolók miatt előálló ellátásbiztonsági problémák elkerülése érdekében. A megfelelő intézkedésekre vonatkozó döntés meghozatalakor a Bizottság figyelembe veszi az adott tagállam sajátos helyzetét, például a tárolólétesítmények belföldi gázfogyasztáshoz viszonyított méretét vagy a tárolólétesítmények regionális ellátásbiztonság szempontjából betöltött jelentőségét. Mivel ez a rendelet a tárolók 2022-es feltöltési időszakának kezdete után lép hatályba, a 2022. évi feltöltési ütemtervtől való eltérések kezelése érdekében a Bizottság által hozott intézkedéseknek figyelembe kell venniük az e rendelet nemzeti szintű végrehajtására rendelkezésre álló korlátozott időt. A Bizottság biztosítja, hogy az intézkedések ne lépjék túl az ellátás biztonságának fenntartásához szükséges mértéket, és ne rójanak aránytalan terhet a tagállamokra, a gázpiaci szereplőkre, a tárolásirendszer-üzemeltetőkre vagy a polgárokra.

(13)A tagállamok kötelesek meghozni minden szükséges intézkedést annak érdekében, hogy a kötelező feltöltési célértékek teljesüljenek. Tekintettel a tárolók feltöltésének támogatása céljából számos tagállamban már kialakított különféle hatályos szabályozási rendszerekre, a Bizottság nem írja elő a feltöltési ütemterv teljesítését és a feltöltési célérték elérését szolgáló konkrét eszközt, így a tagállamok szabadon választhatják meg a nemzeti rendszerükben meglévő legmegfelelőbb eszközt, feltéve, hogy a 6b. cikk (2) és (3) bekezdésében foglalt feltételek teljesülnek. A tagállamok tehát szabadon megválaszthatják, mely piaci szereplő(ke)t köteleznek a tározók feltöltésének biztosítására. Azt is eldönthetik, hogy a feltöltési célértékek teljesüléséhez elegendő-e szabályozási eszközöket bevetni, például a kapacitásbirtokosokat a kihasználatlan kapacitások felszabadítására kötelezni – amire az uniós belső piaci szabályok lehetőséget adnak –, vagy pedig szükség van-e pénzügyi ösztönzőkre, amelyek akár állami támogatás formáját is ölthetik. A tagállamok más tagállamokkal összehangolt eszközöket – például LNG-beszerzési platformokat – is működtethetnek a tározók feltöltésére szolgáló LNG-felhasználás maximalizálása, illetve a feltöltési célú közös LNG-használat előtt álló infrastrukturális és szabályozási akadályok csökkentése érdekében.

(14)A COM(2022) 108 final számú, 2022. március 8-i „REPowerEU: Közös európai fellépés a megfizethetőbb, biztonságosabb és fenntarthatóbb energiáért” című közlemény ezzel kapcsolatban egyértelművé tette, hogy az uniós jog lehetővé teszi a tagállamoknak, hogy az EUMSZ 107. cikke (3) bekezdésének c) pontja értelmében állami támogatást nyújtsanak a szállítóknak a tárolók feltöltésének biztosítása érdekében, például garanciák formájában („kétirányú különbözeti szerződés”).

(15)A tárolólétesítmények feltöltését biztosító intézkedéseknek minden esetben egyértelműen meghatározottnak, átláthatónak, arányosnak, megkülönböztetéstől mentesnek és ellenőrizhetőnek kell lenniük, indokolatlanul nem torzíthatják a versenyt vagy a belső gázpiac hatékony működését, továbbá nem veszélyeztethetik más tagállamok vagy az Unió gázellátásának biztonságát. Az ilyen intézkedések különösen nem eredményezhetik a tárolólétesítményeket irányító vagy a tárolókapacitásokat lekötő, ám fel nem használó vállalkozások erőfölényének megszilárdulását vagy extraprofitját.

(16)A meglévő infrastruktúra – ezen belül a határkeresztező szállítási kapacitások, a tárolólétesítmények és az LNG-létesítmények – hatékony kiaknázása fontos tényezője a szolidaritás szellemében megvalósított ellátásbiztonságnak. Az energia szempontjából nyitott határok kulcsfontosságúak az ellátás biztonsága szempontjából, a nemzeti, regionális vagy uniós szintű fennakadások idején egyaránt. Ezért a gáztárolók feltöltésének garantálása céljából hozott intézkedések nem akadályozhatják és nem korlátozhatják az (EU) 2017/459 bizottsági rendelet rendelkezéseivel összhangban allokált határkeresztező kapacitásokat.

(17)A tárolási kötelezettség pénzügyi terheket ró azon tagállamok érintett szereplőire, amelyek saját területükön megfelelő tárolólétesítményekkel rendelkeznek, miközben az ellátásbiztonság szintjének növelése valamennyi tagállam számára előnyös, beleértve azokat a tagállamokat is, amelyek nem rendelkeznek tárolólétesítményekkel. A szolidaritás szellemében törekedve az ellátás biztonságát garantáló uniós tárolók kellő szintű feltöltésének biztosításával járó terhek megosztására, a tárolólétesítménnyel nem rendelkező tagállamoknak eleget kell tenniük a más tagállamokban található tárolókapacitások kihasználására vonatkozó kötelezettségüknek. Abban az esetben, ha nincs összeköttetés más tagállamokkal, vagy pedig a határkeresztező szállítási kapacitások korlátozottsága vagy más műszaki okok lehetetlenné teszik a más tagállamokban található tárolólétesítmények használatát, a kötelezettséget ennek megfelelően csökkenteni kell.

(18)Ugyanakkor a tagállamok mentesülnek e kötelezettség alól, ha egy vagy több, tárolólétesítményekkel rendelkező tagállammal közösen alternatív tehermegosztási mechanizmust dolgoznak ki. Ez az alternatív mechanizmus figyelembe veheti többek között az alternatív üzemanyagok tárolására vonatkozó, már meglévő egyenértékű jogi kötelezettségeket. A tagállamoknak értesíteniük kell a Bizottságot az alternatív tehermegosztási mechanizmusokról.

(19)A tárolólétesítménnyel nem rendelkező tagállamok és az ilyen létesítményekkel rendelkező tagállamok közötti, a tárolási kötelezettséghez kapcsolódó tehermegosztási mechanizmus ugyanakkor pénzügyi hatással járhat az érintett piaci szereplőkre nézve. A tárolólétesítménnyel nem rendelkező tagállamok ezért pénzügyi ösztönzőket vagy ellentételezést vezethetnek be a piaci szereplők javára, a bevételkiesésért vagy a kötelezettségekből rájuk háruló, bevételből nem fedezhető költségekért. Amennyiben az intézkedés finanszírozása illeték kivetéséből valósul meg, az illeték nem alkalmazható a határkeresztező rendszerösszekötési pontokra.

(20)A hatékony nyomon követés és jelentéstétel elengedhetetlen mind az ellátásbiztonsági kockázatok jellegének és mértékének értékeléséhez, mind pedig az adott kockázatok kezelésére szolgáló megfelelő intézkedések megválasztásához. A tárolólétesítmények üzemeltetőinek a feltöltési időszak alatt havonta jelentést kell tenniük a feltöltési szintekről az illetékes nemzeti hatóságoknak. A Bizottság arra bátorítja a tárolólétesítmények tulajdonosait és üzemeltetőit, hogy egy központi jelentéstételi platformon rendszeresen rögzítsék az egyes tározók kapacitását és feltöltési szintjét.

(21)A szabályozó hatóságokra fontos szerep vár az ellátásbiztonság nyomon követése – a belső energiapiaci jogszabályok által rájuk ruházott egyik feladat – terén, biztosítva az egyensúlyt a biztonság és az intézkedések fogyasztókra háruló költségei között. A Bizottság a tagállamok illetékes hatóságaival közösen nyomon követi a feltöltési szinteket.

(22)Meg kell erősíteni a gázkoordinációs csoport szerepét, amelyet kifejezetten fel kell hatalmazni arra, hogy nyomon kövesse a tagállamok teljesítményét a gázellátás biztonsága terén, és ennek alapján dolgozzon ki bevált gyakorlatokat e területen. A Bizottság ezért rendszeresen jelentést tesz a gázkoordinációs csoportnak, amely támogatja a Bizottságot a feltöltési célértékek nyomon követésében és teljesítésük biztosításában.

(23)Az Unió álláspontja szerint a tárolásirendszer-ágazat rendkívül fontos az Unió számára, mind az energiaellátás biztonsága, mind egyéb alapvető biztonsági érdekek szempontjából. Ennek megfelelően a gáztárolók az európai kritikus infrastruktúrák azonosításáról és kijelöléséről, valamint védelmük javítása szükségességének értékeléséről szóló, 2008. december 8-i 2008/114/EK tanácsi irányelv értelmében kritikus infrastruktúrának minősülnek. A tagállamoknak nemzeti energia- és klímaterveikben és az (EU) 2018/1999 rendelet alapján elfogadott eredményjelentéseikben figyelembe kell venniük az e rendelet alapján elfogadott intézkedéseket.

(24)Az Unió álláspontja szerint az Unió közrendjét és közbiztonságát, valamint az uniós polgárok jólétét fenyegető veszélyek elkerülése érdekében további biztosítékokra van szükség a tárolásirendszer-hálózatra vonatkozóan. A tagállamoknak biztosítaniuk kell azt, hogy a szabályozó hatóság vagy a tagállam által kijelölt más, illetékes hatóság e rendeletnek megfelelően elvégezze minden – akár szállításirendszer-üzemeltetők irányítása alatt álló – tárolásirendszer-üzemeltető tanúsítását, így biztosítva azt, hogy a tárolásirendszer-üzemeltetők felett gyakorolt befolyás ne veszélyeztesse az energiaellátás biztonságát vagy bármely más alapvető biztonsági érdeket az Unióban vagy bármely tagállamban. A más tagállamok ellátásbiztonsági kockázatainak elemzése szempontjából fontos az ellátásbiztonság értékelése terén a tagállamok közötti koordináció, amely nem különböztetheti meg hátrányosan a piaci szereplőket, és amelynek teljes mértékben meg kell felelnie a jól működő belső piac elveinek. Az alacsony tárolási szintek jelentette veszély gyors enyhítése érdekében a tanúsítás terén elsőbbségi sorrendet kell megállapítani, és azt gyorsabban el kell végezni a nagyobb és a közelmúltban folyamatosan alacsony feltöltési szintet mutató tárolók esetében, biztosítva azt, hogy a nagyobb jelentőségű tárolók feletti irányításból eredő potenciális ellátásbiztonsági problémák kizárhatók legyenek.

(25)A szabályozó hatóságoknak meg kell tagadniuk a tanúsítást, ha a tárolásirendszer-üzemeltető felett közvetlen vagy közvetett irányítást vagy bármely jogot gyakorló személy tagállami, regionális vagy uniós szinten veszélyeztetheti az energiaellátás biztonságát vagy bármely más alapvető biztonsági érdeket. Ezen értékelés során a szabályozó hatóságoknak figyelembe kell venniük azokat az üzleti kapcsolatokat, amelyek a tárolólétesítmény feltöltését illetően negatívan befolyásolhatják a tárolóüzemeltető ösztönzőit és képességét, valamint az Unió nemzetközi kötelezettségeit és az ügyben releváns bármely egyéb konkrét tényt és körülményt. E szabályok Unió-szerte való következetes alkalmazásának érdekében, az Unió nemzetközi kötelezettségeinek megfelelően és az Unión belüli szolidaritás és energiabiztonság szellemében a szabályozó hatóságoknak a tanúsításra vonatkozó határozatok meghozatalakor maximális mértékben figyelembe kell venniük a Bizottság véleményét. Amennyiben a szabályozó hatóság megtagadja a tanúsítást, fel kell ruházni a megfelelő hatáskörrel ahhoz, hogy bármely személytől megkövetelhesse, hogy a megállapított határidőn belül mondjon le a tárolásirendszer-üzemeltető tekintetében fennálló részesedéséről vagy jogairól, illetve hogy megfelelő intézkedéseket rendelhessen el annak biztosítása érdekében, hogy az említett személyek ne rendelkezhessenek és ne gyakorolhassanak jogokat az adott tárolásirendszer-üzemeltető felett, és adott esetben megfelelő kompenzációs intézkedéseket hozzon. A tanúsítási határozat keretében az ellátásbiztonsági kockázatok vagy más alapvető biztonsági érdekek kezelése érdekében hozott intézkedéseknek szükségesnek, egyértelműen meghatározottnak, átláthatónak, arányosnak és megkülönböztetéstől mentesnek kell lenniük.

(26)Ha a vállalkozások kénytelenek több gázt vásárolni olyankor, amikor az drága, az még jobban felhajthatja az árakat. Ezért a rendelet kiegészül a tároló betáplálási és kiadási pontjain alkalmazott kapacitásalapú szállítási díjak eltörlésével, ami vonzóbbá teszi a tárolást a piaci szereplők számára. A szabályozó hatóságoknak és a versenyhatóságoknak saját hatáskörükben törekedniük kell arra, hogy hatékonyan fellépjenek a tárolási díjak indokolatlan emelése ellen.

(27)Tekintettel a jelenlegi helyzet rendkívüli körülményeire és a jövőbeli geopolitikai fejleményekkel kapcsolatos bizonytalanságra, a Bizottság arra ösztönzi a tagállamokat, hogy a lehető leghamarabb, de legkésőbb az e rendeletben meghatározott időkereteken belül teljesítsék a feltöltési célértékeket.

(28)Tekintettel arra, hogy a jelenlegi fegyveres konfliktus közvetlenül veszélyezteti az ellátás biztonságát, e rendeletnek a Hivatalos Lapban való kihirdetését követő napon hatályba kell lépnie. A megújuló gázok, a földgázok és a hidrogén belső piacairól szóló európai parlamenti és tanácsi rendeletre (átdolgozás) irányuló COM(2021) 804 final bizottsági javaslattal való összhang biztosítása érdekében ezt a rendeletet csak addig kell alkalmazni, amíg a fent említett COM(2021) 804 final bizottsági javaslat nyomán elfogadásra nem kerül és hatályba nem lép a megújuló gázok, a földgázok és a hidrogén belső piacairól szóló rendelet, amely tükrözi az e rendelettel bevezetett módosításokat,